b'\n_START_ARTICLE_\nMary Donaldson\n_START_SECTION_\nDate biografice\n_START_PARAGRAPH_\nP\xc4\x83rin\xc8\x9bii lui Mary sunt de origine sco\xc8\x9bian\xc4\x83, tat\xc4\x83l, John Dalgleish Donaldson este profesor universitar de matematic\xc4\x83 \xc8\x99i mama Henrietta Clark Donaldson a decedat \xc3\xaen 1997. Mary are trei fra\xc8\x9bi: Jane Alison Stephens, Patricia Anne Woods \xc8\x99i John Stuart Donaldson. Dup\xc4\x83 moartea mamei ei, tat\xc4\x83l s-a rec\xc4\x83s\xc4\x83torit \xc3\xaen 2001 cu scriitoarea britanic\xc4\x83 Susan Moody._NEWLINE_Mary \xc3\xaentre anii 1974 - 1989, a urmat diferite \xc8\x99coli din Houston, Texas \xc8\x99i Hobart. A absolvit Dreptul \xc8\x99i Comer\xc8\x9bul la Universitatea din Tasmania. \xc3\x8entre anii 1995 - 2003 a lucrat \xc3\xaen domeniul marketing \xc8\x99i reclam\xc4\x83 la firme ca DDB Needham, Young & Rubicam, Microsoft Business Solutions. L-a cunoscut pe prin\xc8\x9b la Sydney, la Jocurile Olimpice de var\xc4\x83 din 2000. Mary s-a mutat \xc3\xaen Europa \xc3\xaen decembrie 2001 \xc8\x99i, \xc3\xaen timp ce lucra ca profesor de englez\xc4\x83 la Paris, a vizitat Danemarca unde a fost fotografiat\xc4\x83  particip\xc3\xa2nd al\xc4\x83turi de Frederik la nun\xc8\x9bi \xc8\x99i botezuri. La 24 septembrie 2003 curtea danez\xc4\x83 a anun\xc8\x9bat c\xc4\x83 regina Margareta a II-a inten\xc8\x9bioneaz\xc4\x83 s\xc4\x83-\xc8\x99i dea consim\xc8\x9b\xc4\x83m\xc3\xa2ntul asupra c\xc4\x83s\xc4\x83toriei \xc3\xaen cadrul reuniunii Consiliului de Stat programat\xc4\x83 pentru 8 octombrie 2003._NEWLINE_Mary Donaldson \xc8\x99i Prin\xc8\x9bul Mo\xc8\x99tenitor Frederik s-au logodit oficial la 8 octombrie 2003.\n_START_SECTION_\nC\xc4\x83s\xc4\x83toria\n_START_PARAGRAPH_\nMary Donaldson \xc8\x99i Prin\xc8\x9bul Mo\xc8\x99tenitor Frederik s-au c\xc4\x83s\xc4\x83torit la 14 mai 2004 la Copenhaga. Mary a purtat o rochie semnat\xc4\x83 de designerul danez Uffe Frank. Nunta a fost celebrat\xc4\x83 la Palatul Fredensborg.  Cuplul a petrecut luna de miere \xc3\xaen Africa._NEWLINE_Parlamentul danez a adoptat o lege special\xc4\x83 (Legea lui Mary) pentru acordarea cet\xc4\x83\xc8\x9beniei daneze, o procedur\xc4\x83 standard pentru membri str\xc4\x83ini ai familiei regale. Anterior Mary avusese dou\xc4\x83 cet\xc4\x83\xc8\x9benii, pentru Australia \xc8\x99i Regatul Unit. Anterior presbiterian\xc4\x83, Mary a devenit luteran\xc4\x83. La scurt timp dup\xc4\x83 intrarea \xc3\xaen familia regal\xc4\x83 Mary a semnat un acord de c\xc4\x83s\xc4\x83torie, similar cu cele semnate de socrul \xc8\x99i cumnata ei. Acordul a fost actualizat la sf\xc3\xa2r\xc8\x99itul anului 2006. Detalii n-au fost f\xc4\x83cute publice \xc3\xaens\xc4\x83 se poate presupune c\xc4\x83 sunt detalii legate de probleme financiare, statutul regal, drepturile asupra copiilor \xc3\xaen caz de divor\xc8\x9b._NEWLINE_Re\xc8\x99edin\xc8\x9ba oficial\xc4\x83 a cuplului este Chancellery House din Palatul Fredensborg situat la 40\xc2\xa0km nord de Copenhaga._NEWLINE_La data de 30 aprilie 2008 casa regal\xc4\x83 danez\xc4\x83 a anun\xc8\x9bat \xc3\xaen pres\xc4\x83 c\xc4\x83 ea a primit titlul nobiliar de "contes\xc4\x83 de Monpezat".'